Onafhanklike fliek debuteer in Labia-teaterChris Wait, regisseur van ‘Die reisiger’. (Foto: Verskaf) Die splinternuwe kortfliek, Die reisiger, word eersdaags by die Labia-teater in Tuine, Kaapstad, vertoon. Chris Wait, bekend as vlogger en inhoudskepper, is met dié fiksie-rolprent vir die eerste keer in die regisseurstoel. Die fliek, wat 35 minute lank is, is deur Free Wild World Media House vervaardig. Die reisiger handel oor twee korrupte polisiemanne wat ŉ diamantdief probeer beroof. Dit is ŉ tipiese “good cop, bad cop”-verhaal en is oor ŉ tydperk van vier dae in Tulbagh in die Wes-Kaap verfilm. Die meeste lede van die rolprentspan en toneelspelers is amateurs met ŉ passie vir rolprente en die mikpunt was om te doen wat ook al nodig is om ŉ eerste rolprent te voltooi. “Ek weet nie regtig wat om daarvan te dink nie, want ek is te na daaraan. Wanneer mense dit sien, kan hulle self ŉ mening vorm,” sê Wait oor die fliek. Die draaiboek is in Afrikaans, met akteurs Marius Hartzenberg as Robert, Marvin Borcherds as Lucky, Alwyn Mouton as André en Tarryn Lee Snyders as Vanessa. Ná ŉ aanvanklik mislukte poging om die rolprent die lig te laat sien en ŉ klein begroting, het Wait se geduld en harde werk uiteindelik vrugte afgewerp. ‘n Toneel uit ‘Die reisiger’. (Foto: Verskaf) “Ek het glad nie verwag dat dit so moeilik sal wees om ŉ fliek te maak nie. Ek het altyd gereken dis net ŉ kwessie van opdaag en skiet, maar nadat ek by ander rolprentmakers kers opgesteek het en ná vele ure van navorsing en YouTube-video’s, het ek eers besef waarvoor ek myself inlaat,” vertel Wait. “Die afgelope jaar was ŉ ontsaglike leerskool in die proses van rolprentvervaardiging, en hoewel die resultaat waarskynlik nie tegnies perfek is nie, is ek trots op wat ons as span vermag het met so ŉ klein begroting en minimale ervaring.” Hy vertel hy wou graag die fliek in Afrikaans aanpak omdat dit sy moedertaal is. “Ek moes prakties te werk gaan. Tydens die projek was ek woonagtig op Tulbagh en die idee was om vriende en kennisse, van wie die meeste Afrikaans was, by die projek te betrek.” Wait het tans ook twee ander draaiboeke wat hy graag in rolprente wil omskep. Een is in Afrikaans en die ander een is ŉ vollengte- Engelse storie wat oorwegend in Kaapstad afspeel. “Die tyd sal leer of dit ŉ werklikheid gaan word. Ek is gaande oor die rolprentmaak-proses, so ek gaan my allerbeste doen om dit te verwesenlik.” Twee private vertonings sal op Vrydag 26 November by die Labia-teater in Kaapstad aangebied word. Sitplekke is beperk en daarom is bespreking noodsaaklik. Vir besprekings, besoek www.freewildworld.com/diereisiger. Kyk hier na die lokprent vir Die reisiger.